ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....ทีมข่าวการเงิน
...l...ธนาคารแห่งประเทศไทย (ธปท.) รายงานปริมาณการใช้เช็คล่าสุดในเดือน พ.ค.ปีนี้ พบว่า ทั้งระบบการชำระเงินมีเช็คเรียกเก็บทั้งสิ้น 4.1 ล้านฉบับ มีมูลค่าทั้งสิ้น 2.26 ล้านล้านบาท ลดลง 1.73 แสนฉบับ หรือ 4.06% มูลค่าลดลง 2.01 แสนล้านบาท หรือ 8.17% จากเดือนก่อนหน้า 2.46 ล้านล้านบาท 
...l...มีเช็คคืนจากเหตุผลที่ไม่มีเงินชำระตามยอดสั่งจ่าย หรือเช็คเด้ง ทั้งสิ้น 5.2 หมื่นฉบับ มีมูลค่าทั้งสิ้น 6,290 ล้านบาท โดยเช็คเด้งมีปริมาณเพิ่มขึ้น 3,695 ฉบับ หรือ 7.65% จากเดือนก่อนหน้า 4.83 หมื่นล้านฉบับ และมีมูลค่าเช็คเด้งเพิ่มขึ้น 500 ล้านบาท หรือ 8.64% 
...l...กรณ์ จาติกวณิช รมว.คลัง จะนำเสนอรายชื่อของผู้ว่าการ ธปท.คนใหม่ ภายใน 1 เดือนหลังจากนี้ เข้าสู่การพิจารณาของคณะรัฐมนตรี (ครม.) 
...l...ธาริษา วัฒนเกส ผู้ว่าการ ธปท. กล่าวว่า ระบบธนาคารพาณิชย์ต่างประเทศที่อยู่ในไทยไม่ได้รับผลกระทบจากปัจจัยการเมืองรุนแรงในช่วงที่ผ่านมามากนัก โดยขณะนี้ยังไม่มีธนาคารต่างชาติรายใดคิดจะย้ายฐานธุรกิจหนีจากไทย เพราะผลการดำเนินงานส่วนใหญ่ยังมีกำไร 
...l...ส่วนเหตุการณ์วุ่นๆ ของ บริษัท วงศ์ไพฑูรย์ ซึ่งมีธนาคารพาณิชย์ถือหุ้นได้ข้อยุติแล้ว เมื่อปราโมทย์ คงประเสริฐ ผู้รับมอบอำนาจบริษัท ได้ทำข้อตกลงกับลูกจ้างในการหาทางออกร่วมกัน โดยบริษัทจะจ่ายเงินชดเชยจำนวน 25 ล้านบาท ภายในไม่เกินวันที่ 13 ก.ค.นี้ และจ่ายเงินเดือนที่ค้างจ่ายภายในวันที่ 10 ก.ค.นี้ ขณะที่ ณัฐวิทย์ บุณยะวัฒน์ ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า ทรัพย์สินที่ติดจำนองกับธนาคาร เมื่อออกขายก็จะนำเงินมาชำระหนี้ให้ธนาคาร โดยได้ปล่อยกู้ไป 2,000 ล้านบาท เป็นเจ้าหนี้รายเดียวที่มีหลักประกัน จากมูลหนี้ทั้งหมด 4,000 ล้านบาท
อย่างไรก็ดี บริษัทฯประสบปัญหาเมื่อ 10 ปีก่อนจากค่าเงิน และการแข่งขันสูง ทำให้ธนาคารเจ้าหนี้ไม่ได้รับชำระหนี้ทั้งเงินต้นและดอกเบี้ยมานานนับ 10 ปีแล้ว และได้ตั้งสำรองหนี้ไปครบแล้ว การแปลงหนี้เป็นทุนเข้ามาถือหุ้น เห็นว่าทางรีบอคมีออเดอร์มาจึงรับผลิตต่อ ทำให้บริษัทพอเลี้ยงตัวและเลี้ยงลูกจ้างได้
ทว่า เมื่อรีบอคถูกซื้อกิจการโดยอาดิดาสและมีผู้บริหารใหม่ จึงย้ายฐานการผลิต แม้บริษัทฯได้ออเดอร์รายใหม่จากเคสวิสแต่ขาดทุนตั้งแต่เริ่มผลิตเพราะความผิดพลาดตอนประมูลงาน ในที่สุดต้องปิดกิจการลง 
นายณัฐวิทย์ เปิดเผยว่า มีบริษัทอื่นมาเช่าโรงงานซึ่งอันที่จริงรายได้จากค่าเช่านี้ต้องตกเป็นของธนาคาร ในฐานะเจ้าของหลักประกัน แต่ได้ตัดสินใจนำสัญญาเช่าไปขายลดเพื่อนำเงินมาให้ลูกจ้างก่อน เพื่อช่วยเหลือกัน 
“บริษัทประคองตัวมาได้ 10 ปี ถึงวันที่ต้องปิดกิจการ ถ้าไม่พยายามประคองกันมา เหตุการณ์วันนี้คงเกิดขึ้นเมื่อ 10 ปีที่แล้ว” นายณัฐวิทย์ กล่าว 
ตัวแทนจากธนาคารกรุงเทพ เปิดเผยว่า ทำใจว่าคงไม่ได้รับหนี้คืนเพราะเป็นหนี้ไม่มีหลักประกัน อีกทั้งเจ้าหนี้อันดับต้นๆก็คือ หนี้มีหลักประกัน และลูกจ้าง ซึ่งเจ้าหนี้ซัพพลายเออร์ก็ยังไม่ได้รับชำระหนี้เช่นกัน
ทั้งนี้ ตัวแทนบริษัท ตัวแทนลูกจ้าง ธนาคารเจ้าหนี้ 2 ราย และเจ้าหน้าที่กระทรวงแรงงานได้เจรจากันที่กระทรวงฯเมื่อวันที่ 22 มิ.ย.ที่ผ่านมาจนบรรลุข้อตกลงดังกล่าว